William Hay Macnaghten

William Hay Macnaghten, 1. baronett (født 24. august 1793 i Fort William i Calcutta i Britisk India, skutt 23. desember 1841 i Kabul) var en britisk koloniadministrator og diplomat som ble drept under den første anglo-afghanske krig.

Liv og virke

Bakgrunn 
William Hay Macnaghten var annen sønn av Francis Macnaghten. Han gikk ved Charterhouse School.

Britisk India 
I september 1809 dro han som kadett for Det britiske ostindiske kompani til Madras, men gikk i 1814 over til Bengal Civil Service.  Han utgav etter å en tid ha vært registrator ved en indisk overdomstol et par avhandlinger om muslimske og hinduiske rettsfundamenter:  Principles and Precedents of Mohummudan Law (1825) og Principles and Precedents of Hindu Law (1828-1829). 

Macnaghten var en stor språkbegavelse. Han lærte seg hindustani, persisk, tamil, telugu, kannada og marathi. 

I 1830 ble han sekretær under William Bentinck og i 1837 rådgiver for generalguvernør George Eden, 1. jarl av Auckland, særlig angående i dennes ulykkelige afghanske politikk.

Virke i Afghanistan
Han forfektet den politiske linje å støtte den tidligere sjahen av Afghanistan Shuja mot Dost Mohammed. Han var i 1839 med på den militære ekspedisjonen som satte sjah Shuja på tronen i Kandahar og Kabul. Som den indiske regjerings representant hos denne forsøkte Macnaghten forgjeves å innføre en ordnet forvaltning i Afghanistan.

Den 18. januar 1840 ble han gjort til baronett. 

Som politisk agent i Kabul kom Macnaghten i konflikt med militære og med sin underordnede, Alexander Burnes. Hans politikk med å tilfredsstille afghanske stammeledere med høye subsidier, belastet de indiske finansene, og tilskuddene måtte etterhvert reduseres. 

Det brøt ut opprør, og Burnes ble myrdet den  2. november 1841, samtidig som den britiske hær i Kabul ble dårlig ledet av general William Elphinstone. Macnaghtens oppfordringer om at noe måtte gjøres mot urolighetene, ble ikke etterkommet av Elphinstone. Mcnaghten forsøkte å forhandle med stammelederne og Akbar Khan, Dost Mohammeds sønn, for å redde situasjonen, men ble skutt av Akbar som presset og avfyrte en pistol inn i hans munn den 23. desember 1841 i Kabul.

Referanser

Litteratur
 Katherine Prior, « Macnaghten, Sir William Hay, baronet (1793–1841) », Oxford Dictionary of National Biography, Oxford University Press, 2004.

Britiske diplomater
Personer fra Kolkata